# சீரடி சாயி பாபா

## சுயசரிதை

### பிறப்பு

சீரடி சாயி பாபாவின் பிறந்த இடம் மற்றும் பிறந்த தேதி தெரியவில்லை. ஆயினும் அவர் பிறந்த இடம் தொடர்பாகப் பல கூற்றுகள் உள்ளன ஆனால் *ஸ்ரீ சாய் சத் சரித்திரத்தின்* நான்காவது அத்யாயி குறிப்பிடுகிறது, "சாயி பாபாவின் பெற்றோர், பிறப்பு அல்லது பிறந்த இடம் யாருக்கும் தெரியாது. பல கேள்விகள் பாபாவிடம் இந்தப் பொருட்கள் குறித்து கேட்கப்பட்டன, ஆனால் திருப்திகரமான பதில் அல்லது தகவல் இன்னும் கிடைக்கவில்லை." பாபாவின் பெற்றோர் மற்றும் பூர்வீகம் பற்றிக் கேட்டபோது, தகவல் முக்கியமற்றது என்று உறுதியான பதில்களைக் கொடுக்கத் தயங்கினார்.  
ஒரு கூற்றின்படி இந்தக் கதை கூறப்படுகிறது: மராட்டிய மாநிலம் பாத்ரி கிராமத்தில் கங்கா பாவத்யா - தேவகிரியம்மா என்ற தம்பதி வசித்து வந்தனர். தீவிர சிவ பக்தர்களான அவர்களுக்குத் திருமணமாகி நீண்ட நாட்களாகியும் குழந்தை இல்லை. ஒரு நாள் இரவு பலத்த மழை பெய்ததால் ஆற்றில் வெள்ளம் கரைபுரண்டோடியது. படகோட்டியான கங்கா பாவத்யா, தன் படகை பத்திரப்படுத்த ஆற்றங்கரைக்குச் சென்று விட்டார். வீட்டில் தேவகிரியம்மா மட்டும் இருந்தார். அப்போது, வயதான ஒருவர் வந்து கதவைத் தட்டினார். தேவகிரியம்மா கதவைத் திறந்து “என்ன வேண்டும்” என்று கேட்டார். அதற்கு அந்த முதியவர், “மழை அதிகம் பெய்வதால் இன்றிரவு மட்டும் இங்குத் தங்கிக் கொள்கிறேன்” என்றார். “சரி” என்று கூறிய தேவகிரியம்மா திண்ணையில் அவரைப் படுத்துக் கொள்ள அனுமதித்தார்.  
சிறிது நேரம் கழித்து மீண்டும் கதவைத்தட்டி தேவகிரியம்மாவை எழுப்பிய அந்த முதியவர், “பசிக்கிறது, சாப்பிட ஏதாவது தாருங்கள்” என்றார். உடனே அவருக்குத் தேவகிரியம்மா சாப்பாடு கொடுத்தார். சிறிது நேரம் கழித்து மீண்டும் கதவைத் தட்டிய அந்த முதியவர், “எனக்குக் கால்கள் வலிக்கிறது. சற்றுப் பிடித்து விடு” என்றார். இதைக் கேட்டதும் தேவகிரியம்மா அவருக்குக் கால் பிடித்து விட வேறு யாராவது ஆள் கிடைக்கிறார்களா என்று சுற்றித் தேடிப் பார்த்தார். யாரும் கிடைக்கவில்லை, அடுத்து என்ன செய்வது என்ற குழப்பத்தில் தேவகிரியம்மா தவித்துக் கொண்டிருந்த போது, ஒரு பெண் “இந்த முதியவருக்கு நான் பணிவிடை செய்யட்டுமா” என்று கூறினார். மகிழ்ச்சி அடைந்த தேவகிரியம்மா, “சரி செய்யுங்கள்” என்று கூறிவிட்டு, வீட்டுக்குள் சென்று கதவைப் பூட்டிக் கொண்டார்.  
வெளியில் இருந்த முதியவரும், பெண்ணும் உண்மையில் பரமசிவனும், பார்வதியும் ஆவார்கள். அவர்கள் இருவரும் தேவகிரியம்மாவின் குறையைத் தீர்க்க முடிவு செய்தனர். அவர்கள் மீண்டும் கதவைத் தட்டினார்கள். கதவைத் திறந்த தேவகிரியம்மாவுக்குத் தன் கண்ணையே நம்பமுடியவில்லை.
வெளியில் பரமசிவனும், பார்வதியும் காட்சி கொடுத்துக் கொண்டிருந்தனர், மகிழ்ச்சியின் உச்சத்துக்குச் சென்ற தேவகிரியம்மா இறைவன், இறைவி முன்பு விழுந்து வணங்கினார். அவரை ஆசீர்வதித்த இறைவன், “உனக்கு மூன்று குழந்தைகள் பிறக்கும், மூன்றாவது குழந்தையாக நானே உன் வயிற்றில் பிறப்பேன்” என்று ஆசி கூறி மறைந்தனர். தேவகிரியம்மாவுக்கு நடப்பது கனவு போல இருந்தது. கங்கா பாவத்யா வீடு திரும்பியதும் நடந்ததைக் கூறினார். ஆனால் கங்கா பாவத்யா அதை நம்பவில்லை. சில தினங்களில் தேவகிரியம்மா கர்ப்பமடைந்தார், முதலில் ஓர் ஆண் குழந்தை பிறந்தது. ஓராண்டு கழித்து பெண் குழந்தை ஒன்றைத் தேவகிரியம்மா பெற்றெடுத்தார். மூன்றாவது முறை தேவகிரியம்மா கர்ப்பம் தரித்த போது கங்கா பாவத்யாவுக்கு ஈசன் மீது நம்பிக்கை ஏற்பட்டது.  
தேவகிரியம்மாவுக்குக் காட்சி கொடுத்த ஈசன் தனக்கும் காட்சி தர வேண்டும் என்ற எதிர்பார்ப்புடன் அவர் வீட்டை விட்டு வெளியேறினார். தேவகிரியம்மா அவரைப் பின் தொடர்ந்தார். தம்பதியர் இருவரும் காடு - மேடுகளில் அலைந்து திரிந்தனர். நிறைமாத கர்ப்பிணியாக இருந்த தேவகிரியம்மாவுக்கு ஆண் குழந்தை பிறந்தது. ஆனால் அதைக் கண்டு கொள்ளாமல் கங்கா பாவத்யா சென்று கொண்டிருந்தார். இதனால் தேவகிரியம்மா அந்தக் குழந்தையை அரசமர இலைகளில் சுற்றிக் காட்டுக்குள்ளேயே போட்டு விட்டு கணவரைப் பின் தொடர்ந்து சென்று விட்டார். முஸ்லிம் பக்கிரி ஒருவர் அந்தக் குழந்தையைக் கண்டெடுத்து மன்வாத் கிராமத்தில் உள்ள தன் வீட்டுக்குக் கொண்டு சென்றார். அவர் பாபாவை 4 ஆண்டுகள் வளர்த்தார். பிறகு அவர் அந்தச் சிறுவனை வேங்குசாவிடம் ஒப்படைத்தார்.